钦定古今图书集成/明伦汇编/官常典/第535卷 > 陈德
## 钦定古今图书集成/明伦汇编/官常典/第535卷 > 陈德

按《明外史》本传：“德字至善，濠人，世农家，有勇力。太祖
起兵，首隶麾下，以万夫长从战，皆有功。为帐前都先
锋，同诸将取宁、徽、衢、婺，以功擢元帅。李伯昇寇长兴，
德往援，击走之。从援南昌，大战鄱阳湖，先登太祖舟
胶浅，德力战，身被九矢，不退。从平武昌，伐张士诚，大
败其兵于旧馆，擢天策卫亲军指挥使。吴平，进佥大”
都督府事。从大将军取山东，克汴梁、河南，立河南行
都督府，以德署府事。讨平群盗。征山西，破泽州磨盘
寨，获参政喻仁。遂会大军克平阳、太原、大同。渡河取
奉元、凤翔。至秦州，元守将吕国公遁，追擒之。张良臣
复叛，徐达围之。德与诸将抄其出入路。良臣恃其兄
思道为外援，信使往来，悉为德所获，庆阳遂下，以德
守之。又大破扩廓于古城，降其卒八万。洪武三年封
临江侯，食禄一千五百石，予世券。明年与颍川侯傅
友德伐蜀。分道入绵州，破龙德，大败吴友仁之众。乘胜围汉州，败向大亨、戴寿援兵于城下，遂拔之，擒其
招讨以下百馀人。寿等走成都，又追败之。遂与友德
围成都。蜀平，赐白金、彩币。五年为左副将军，与冯胜
征漠北，破敌于别力笃山，俘斩万计。克甘肃，取亦集
乃路，留兵扼关而还。明年复总兵出朔方，败敌三岔
山，擒其副枢失剌罕等七十馀人。其秋再出，战于仄
剌河，斩首六百级，获其同佥忻都等五十四人。凡三
战三捷。七年练兵北平。十年还凤阳。十一年卒。追封
杞国公，谥定襄。子镛袭封。十六年为征南左副将军，
讨平龙泉诸山寇，练兵汴梁。十九年与靖海侯吴祯
城会州，从胜征纳哈出。将至金山，与大将军异道相
失，败没。二十三年追坐德胡党。诏书言其征西时有
过，被镌责。遂与惟庸通谋，爵除。